Ir-Regolament tal-Kunsill (KE) Nru 3050/95
tat-22 ta' Diċembru 1995
li jissospendi temporanjament id-drittijiet tat-Tariffi Doganali Komuni awtonomi fuq numru ta' prodotti maħsuba għall-kostruzzjoni, manutenzjoni u tiswija ta' l-ajruplani
IL-KUNSILL TA' L-UNJONI EWROPEA,
Wara li kkunsidra t-Trattat li jwaqqaf il-Komunità Ewropea, u b'mod partikolari l-Artikolu 28 tiegħu,
Wara li kkunsidra l-proposta mill-Kummissjoni,
Billi l-produzzjoni fil-Komunità tal-prodotti msemmija f'dan ir-Regolament fil-preżent mhix adegwata jew hija ineżistenti u l-produtturi huma għaldaqstant inkapaċi li jlaħħqu mal-ħtiġiet ta' l-industriji utenti fil-Komunità;
Billi huwa fl-interess tal-Komunità li jiġu sospiżi kompletament id-drittijiet tat-Tariffi Doganali Komuni għal dawn il-prodotti;
Billi d-deċiżjoni għas-sospensjoni ta' dawn id-drittijiet awtonomi għandha tittieħed mill-Komunità;
Billi r-regolamenti li jissospendu temporanjament id-dazji awtonomi fuq l-ajruplani ma ġewx modifikati fis-sustanza matul dawn l-aħħar snin; billi, minħabba dan il-fatt, fi sforz sabiex jiġi razzjonalizzat id-dħul fis-seħħ tal-miżuri in kwistjoni, jidher xieraq li l-perjodu ta' validità ta' dan ir-Regolament ma jkunx limitat, peress li jekk ikun hemm bżonn modifiki għall-applikazzjoni tiegħu jistgħu isiru mill-Kunsill permezz ta' regolament;
Billi d-Deċiżjonijiet tal-Kunsill jew tal-Kummissjoni li jemendaw in-nomenklatura magħquda u l-Kodiċi Taric ma jinvolvux tibdiliet sustanzjali; billi, fl-interess tas-simplifikazzjoni, għandhom isiru dispożizzjonijiet li jagħtu poter lill-Kummissjoni, wara konsultazzjoni mal-Kumitat tal-Kodiċi Doganali, li tagħmel l-emendi u l-aġġustamenti tekniċi li jkun hemm bżonn għal dan ir-Regolament,
ADOTTA DAN IR-REGOLAMENT:
Artikolu 1
Id-drittijiet awtonomi tat-Tariffi Doganali Komuni għall-prodotti elenkati fl-Anness għandhom ikunu sospiżi totalment fejn, dment li l-prodotti msemmija huma maħsuba għall-kostruzzjoni, manutenzjoni u tiswija ta' ajruplani ta' piż (meta jkunu vojta) li jeċċedi 2000 kilogramma. Il-kontroll ta' użu aħħari isir, konformement ma' l-Artikoli 291 sa 304 tar-Regolament tal-Kummissjoni (KEE) Nru 2454/93 tat-2 ta' Lulju 1993 li jistabbilixxi dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jwaqqaf il-Kodiċi Doganali tal-Komunità [1].
Artikolu 2
Aġġustamenti tekniċi li huma meħtieġa minħabba tibdiliet fin-nomenklatura konġunta tal-Kodiċi Taric għandhom ikunu adottati mill-Kummissjoni skond il-proċedura stabbilita fl-Artikolu 3.
Artikolu 3
1. Il-Kummissjoni għandha tkun assistita mill-Kumitat tal-Kodiċi Doganali imwaqqaf permezz ta' l-Artikolu 247 tar-Regolament tal-Kunsill (KEE) Nru 2913/92 [2].
2. Ir-rappreżentant tal-Kummissjoni għandu jissottometti lill-Kumitat abbozz tal-miżuri li jkunu ser jittieħdu. Il-Kumitat għandu jagħti l-opinjoni tiegħu fuq l-abbozz f'perjodu ta' żmien li jistabbilixxi l-president skond l-urġenza tal-każ. L-opinjoni għandha tingħata permezz tal-maġġoranza stabbilita fl-Artikolu 148(2) tat-Trattat tal-KE fil-każ ta' Deċiżjonijiet li l-Kunsill ikun meħtieġ li jaddotta fuq proposta mill-Kummissjoni. Il-voti tar-rappreżentanti ta' l-Istati Membri fil-Kumitat għandhom ikollhom is-saħħa skond kif stabbilit f'dak l-Artikolu. Il-president m'għandux jivvota.
Il-Kummissjoni għandha tadotta miżuri li japplikaw b'mod immedjat. Madanakolu, jekk dawn il-miżuri ma jkunux skond l-opinjoni tal-Kumitat, dawn għandhom jiġu komunikati mill-Kummissjoni lill-Kunsill minnufih. F'dak il-każ, il-Kummissjoni għandha tiddiferixxi t-tħaddim tal-miżuri li tkun iddeċidiet dwarhom għal perjodu ta' tliet xhur mid-data ta' din il-komunikazzjoni.
Il-Kunsill, li jaġixxi b'maġġoranza kwalifikata, jista' jieħu deċiżjoni differenti fil-limitu ta' ħin imsemmi fis-subparagrafu ta' qabel.
3. Il-komitat jista' jeżamina kull mistoqsija dwar l-applikozzjoni ta' dam ir-Regolament li tiġi mqajjma mill-president sew minn jeddu kif ukoll wara talba ta' Stat Membru.
Artikolu 4
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 ta' Jannar 1996.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-22 ta' Diċembru 1995.